**NACRT**

Na temelju članka 99., 100. i 101. Zakona o zdravstvenoj zaštiti („Narodne novine“ broj 150/08, 71/10, 139/10/, 22/11, 84/11, 12/12, 35/12, 70/12, 82/13, 22/14 i 154/14), članka 4., 8. i 40. Zakona o zaštiti pučanstva od zaraznih bolesti, (“Narodne novine” broj 79/07, 113/08 i 43/09), Pravilnika o načinu provođenja /imunizacije, seroprofilakse i kemoprofilakse protiv zaraznih bolesti te osobama koje se podvrgavaju toj obvezi (“Narodne novine” broj 103/13) te dostavljenog prijedloga Hrvatskog zavoda za javno zdravstvo, ministar zdravlja donosi

**IZMJENE I DOPUNE TROGODIŠNJEG PROGRAMA IMUNIZACIJE, SEROPROFILAKSE I KEMOPROFILAKSE ZA POSEBNE SKUPINE STANOVNIŠTVA I POJEDINCE POD POVEĆANIM RIZIKOM OD: TUBERKULOZE, HEPATITISA A I B, BJESNOĆE, ŽUTE GROZNICE, KOLERE, TRBUŠNOG TIFUSA, TETANUSA, MALARIJE, STREPTOKOKNE BOLESTI, HAEMOPHILUS INFLUENZAE – INVAZIVNE BOLESTI, MENINGOKOKNE BOLESTI, HPV INFEKCIJE U 2016-2018. GODINI**

**I.**

U Trogodišnjem programu imunizacije, seroprofilakse i kemoprofilakse za posebne skupine stanovništva i pojedince pod povećanim rizikom od: tuberkuloze, hepatitisa A i B, bjesnoće, žute groznice, kolere, trbušnog tifusa, tetanusa, malarije, streptokokne bolesti, haemophilus influenzae – invazivne bolesti, meningokokne bolesti, HPV infekcije u 2016-2018. godini, u točki 1. Imunizacija protiv tuberkuloze, iza stavka 3. dodaje se novi stavak 4. koji glasi:

„Ako se tijekom trogodišnjeg razdoblja ukine univerzalno cijepljenje novorođenčadi, cijepljenje rizičnih skupina bit će regulirano ovim Programom.“

**II.**

U točki 2. Imunizacija protiv hepatitisa, u stavku 2. mijenja se podstavak 4. i glasi:

„4. zaposlenici pravnih i fizičkih osoba koje pružaju usluge smještaja osobama s mentalnim i intelektualnim oštećenjima”.

**III.**

Točka 7. Neobavezno preporučljivo cijepljenje protiv HPV-a, mijenja se i glasi:

„Cijepljenje protiv HPV infekcije djevojčica i djevojaka, dječaka i mladića preporučljivo je radi smanjenja rizika od HPV infekcije i razvoja karcinoma. Cijepljenje je besplatno za djevojke i mladiće u prvom razredu gimnazije/srednje škole, te za djevojke i mladiće te dobi neovisno o tome pohađaju li gimnaziju/srednju školu. Ovisno o odazivima na cijepljenje, postoji mogućnost proširenja dobnih skupina za besplatno cijepljenje djevojaka, što će biti definirano provedbenim godišnjim Programima i/ili dopunama programa.

Cijepljenje ne uklanja rizik, već ga smanjuje, tako da preporuke o preventivnim ginekološkim pregledima jednako vrijede za cijepljene i necijepljene djevojke i žene.

*Ovo cjepivo potrebno je centralno nabaviti na teret HZZO-a prema procjeni potrebnih količina, te distribuirati zavodima za javno zdravstvo putem centralnog distributera.*“

**IV.**

U poglavlju PROVEDBA IMUNIZACIJE, SEROPROFILAKSE I KEMOPROFILAKSE, Podnaslov Distribucija, pod brojem 1. iza riječi „Središnji distributer“ dodaju se riječi „Medoka d.o.o.“.

**V.**

U Tablici Procjena godišnjih potreba cjepiva tijekom trogodišnjeg razdoblja 2016-2018., mijenja se količina HPV cjepiva te se broj doza: “15.000“ zamjenjuje brojem: „28.000“ kako slijedi:

**Procjena godišnjih potreba cjepiva tijekom trogodišnjeg razdoblja 2016-2018.**

|  |  |
| --- | --- |
| **Cjepiva i imunoglobulini koje treba nabaviti za 2016. godinu1 na temelju Programa obvezne imunizacije, seroprofilakse i kemoprofilakse za posebne skupine stanovništva i pojedince pod povećanim rizikom od: tuberkuloze, hepatitisa A i B, bjesnoće, žute groznice, kolere, trbušnog tifusa, tetanusa, malarije, streptokokne bolesti, haemophilus influenzae - invazivne bolesti, meningokokne bolesti, HPV infekcije te prema drugim medicinskim indikacijama** | |
| Cjepivo | Količina |
| Gripa | Odredit će se naknadno na temelju potrošnje |
| Hepatitis B cjepivo pro adultis | 12 000 doza |
| Hepatitis B cjepivo pro infantis | 5 000 doza |
| Bjesnoća (pileći fibr.) | 8 000 doza |
| Bjesnoća (HDC) | 400 doza |
| Cjepivo protiv pneumokokne bolesti , konjugirano za cijepljenje prema medicinskim indikacijama\* | 10 000 doza \*\* |
| Cjepivo protiv pneumokokne bolesti (polisaharidno) za cijepljenje prema medicinskim indikacijama\*\*\* | 5 000 doza |
| Cjepivo protiv Rota virusa za rizične skupine\*\*\*\* | 2 800 doza |
| Cjepivo protiv humanog papilomavirusa | 28 000 doza |
| Trbušni tifus | 100 doza |
| **Hiperimuni gamaglobulini** |  |
| Palivizumab\*\*\*\*\* | 1640 bočica od 100 mg |
| Humani antirabični Ig | 150 000 i.j. |
| Humani hepatitis B Ig (Imunoglobulin Anti-HBs ljudski) | 800 doza od 250 i.j. |

1 Potrebe za 2017. i 2018. godinu mogu se razlikovati od potreba za 2016 godinu, ovisno o odazivu na cijepljenje tijekom prethodne godine.

„\* za djecu od 2 mjeseca do 5 godina starosti i za odrasle osobe starije od 50 godina (za djecu od 2 mjeseca do pet godina: splenektomirani, prirođene srčane greške, kronične metaboličke bolesti uključujući i dijabetes, imunodeficijencije, zloćudne bolesti, pri kirurškim zahvatima -ugradnja umjetne pužnice i ventrikulo-peritonejskog odvoda, te teške kronične bolesti pluća, bubrega i jetre; za osobe starije od 50 godina: kronične metaboličke bolesti uključujući i dijabetes, imunodeficijencije, zloćudne bolesti, te teške kronične bolesti pluća, bubrega i jetre), te za sve osobe starije od dva mjeseca, koje su splenektomirane ili su podvrgnute transplantaciji koštane srži radi sprečavanja invazivne pneumokokne bolesti. Cijepljenje djece koja nemaju medicinsku indikaciju, a upisuju se u jaslice, je preporučljivo, ali HZZO ne snosi trošak.

\*\* godišnja potreba od 10 000 doza je zbog količina potrebnih za cijepljenje djece do pet godina starosti (5 000 doza) i osoba starijih od 50 godina te splenektomiranih i osoba podvrgnutih transplantaciji koštane srži neovisno o dobi (5 000 doza).

\*\*\* 1. Nepokretni štićenici sa smještajem u stacionarnom dijelu umirovljeničkih domova; 2. osobe s funkcionalnom ili anatomskom asplenijom; 3. bolesnici sa srpastom anemijom; 4. bolesnici sa oštećenjima koja dovode do istjecanja cerebrospinalne tekućine; 5. osobe s ugrađenom pužnicom; 6. osobe s HIV-infekcijom; 6. osobe s inzulin-ovisnim diabetesom koa kao komorbiditet imaju i kroničnu opstruktivnu bolest pluća.

\*\*\*\* za prevenciju teških oblika rotavirusne bolesti kod novorođenčadi i dojenčadi za koju su zbog njihova zdravstvenog stanja neminovne učestale i dugotrajne hospitalizacije:

- Nedonoščad rođena prije 33 tjedna gestacijske dobi

- Novorođenčad s prirođenim srčanim manama

- Novorođenčad s prirođenim bolestima metabolizma

- Dojenčad s kroničnim bolestima jetre i bubrega

- Dojenčad s teškim oštećenjima CNS-a

\*\*\*\*\* za prevenciju teške bolesti donjeg dišnog sustava koja zahtijeva hospitalizaciju, a prouzrokovana je infekcijom respiracijskim sincicijskim virusom (RSV) kod nedonoščadi u dobi manjoj od 32 tjedna ako su mlađa od 6 mjeseci na početku RSV sezone, u djece mlađe od 2 godine s kroničnom plućnom bolešću koja su liječena u bolničkoj ustanovi kisikom/lijekovima tijekom 6 mjeseci prije početka RSV sezone, u djece ispod prve godine života koje imaju prirođene srčane greške s velikim L-D protokom uz pridruženu plućnu hipertenziju, te u djece ispod druge godine života koja imaju usprkos započetoj kirurškoj terapiji perzistirajuću plućnu hipertenziju ili miokarditis“.

MINISTAR

prim. Siniša Varga, dr. med. dent.

KLASA:

URBROJ:

Zagreb,